作者:李德裕
標題:述夢詩四十韻
內容:賦命誠非薄，良時幸已遭。君當堯舜日，官接鳳凰曹。目睇煙霄闊，心驚羽翼高。椅梧連鶴禁，壀堄接龍韜。我後憐詞客，吾僚並雋髦。著書同陸賈，待詔比王褒。重價連懸璧，英詞淬寶刀。泉流初落澗，露滴更濡毫。赤豹欣來獻，彤弓喜暫櫜。非煙含瑞氣，馴雉潔霜毛。靜室便幽獨，虛樓散鬱陶。花光晨豔豔，松韻晚騷騷。畫壁看飛鶴，仙圖見巨鼇。倚簷陰藥樹，落格蔓蒲桃。荷靜蓬池鱠，冰寒郢水醪。荔枝來自遠，盧橘賜仍叨。麝氣隨蘭澤，霜華入杏膏。恩光惟覺重，攜挈未為勞。夕閱梨園騎，宵聞禁仗獒。扇回交彩翟，雕起颺銀絛。轡待袁絲攬，書期蜀客操。盡規常謇謇，退食尚忉忉。龜顧垂金鈕，鸞飛曳錦袍。禦溝楊柳弱，天廄驌驦豪。屢換青春直，閑隨上苑遨。煙低行殿竹，風拆繞牆桃。聚散俄成昔，悲愁益自熬。每懷仙駕遠，更望茂陵號。地接三茅嶺，川迎伍子濤。花迷瓜步暗，石固蒜山牢。蘭野凝香管，梅洲動翠篙。泉魚驚彩妓，溪鳥避幹旄。感舊心猶絕，思歸首更搔。無聊燃蜜炬，誰複勸金舠。嵐氣朝生棟，城陰夜入濠。望煙歸海嶠，送雁渡江皋。宛馬嘶寒櫪，吳鉤在錦弢。未能追狡兔，空覺長黃蒿。水國逾千里，風帆過萬艘。閱川終古恨，惟見暮滔滔。